Nyt se on varmaa: Technopolis rakentaa uudet toimistotornit Tampereelle – hinta 46 miljoonaa euroa

Kiinteistöyhtiö Technopolis on päättänyt 46 miljoonan euron investoinnista uuteen toimistokampukseen Tampereelle. Uuden Asemakeskus-nimisen kampuksen rakennustyöt alkavat arvioilta helmikuussa 2018 Tampereen kaupungin rakennuslupapäätöksen jälkeen. Rakennusprojekti on määrä saada päätökseen arviolta joulukuussa 2019. Ensimmäiset vuokrasopimukset on sovittu alkaviksi tammikuun alussa 2020. Uusi toimistokokonaisuus tulee rautatieaseman pohjoisnurkalle lähelle Erkkilän siltaa. Technopolis on suunnitellut tontille kolmen tornin kokonaisuutta. Aluksi niistä tehdään kaksi ja kolmannen toteutus jää myöhäisempään ajankohtaan. Aamulehti kertoi suunnitelmasta ensimmäisen kerran syyskuussa. Technopoliksen hallitus hyväksyi hankkeen maanantaina. –Tämä investointi on tärkeä osa orgaanisen kasvun strategiaamme. Tampere on yksi Suomen dynaamisimmista kaupungeista ja monen kasvavan tietointensiivisen alan keskittymä, sanoo Technopoliksen toimitusjohtaja Keith Silverang . Ensimmäinen vuokralainen jo tiedossa Asemakeskuksen kampuksen vuokrattava pinta-ala on valmistumishetkellä 13 200 neliömetriä. Hankkeeseen kuuluu myös pysäköintihalli, jossa on noin 120 pysäköintipaikkaa. –Olen erittäin innoissani siitä, että saamme uuden korkean profiilin kampuksen Tampereen ydinkeskustaan. Sen sijainti on erinomainen, vain noin viiden minuutin kävelymatkan etäisyydellä rautatieasemasta ja kaupungin pääkaduista, sanoo Henri Rantalainen, joka on, Technopolis Oyj:n Tampereen toiminnoista vastaava johtaja. Rantalaisen mukaan Tampereen ydinkeskustassa on kasvava kysyntä toimiville ja laadukkaille toimistotiloille, joissa on kattavat palvelut vuokralaisille. –Nykyisellä ydinkeskustan kampuksellamme on korkea 95 prosentin vuokrausaste ja uudella Asemakeskuksella 34 prosentin esivuokrausaste. Nämä luvut antavat uskoa projektin onnistumiseen. Kohteen ensimmäinen iso ankkurivuokralainen on digitalisaation asiantuntijayritys Solita, joka ottaa käyttöönsä melkein koko toisen alkuvaiheessa rakennettavan tornin.